钦定古今图书集成/方舆汇编/边裔典/第044卷 > 大学衍义补 > 《四方夷落之情》
## 钦定古今图书集成/方舆汇编/边裔典/第044卷 > 大学衍义补 > 《四方夷落之情》

汉武帝元朔三年，张骞自月氏还，具为天子言《西域
诸国风俗》：“大宛在汉正西可万里，其东北则乌孙，东
则于阗，于阗之西则水，皆西流，注西海；其东水东流，
注盐泽，去长安可五千里。匈奴右方居盐泽以东，至
陇西长城，南接羌，隔汉道焉。乌孙、康居、奄蔡、大月氏
皆行国，随畜牧，与匈奴同俗。大夏在大宛西南，与大
宛同俗。臣在大夏时，见邛竹杖蜀布，问安得此？”曰：“市
之身毒。身毒在大夏东南可数千里，其俗土著，与大
夏同度。大夏去汉万二千里，居汉西南，今身毒又居
大夏东南数千里，有蜀物，此其去蜀不远矣。今使大
夏从羌中险少，北则匈奴所得，从蜀宜径，又无寇。天
子既闻诸国多奇物而兵弱，贵，汉财物，诚得而以义
属之，则广地万里，重九译，致殊俗，威德遍于四海。”欣
然以骞言为然。乃令骞因蜀、犍为发间使四道并出，
求身毒国，各行一二千里。其北闭氐筰，南闭嶲、昆明，
杀略汉使，终莫能通。骞又言于武帝曰：“臣居匈奴中，
闻乌孙王号昆莫。今单于新困于汉而昆莫地空，蛮
夷恋故地，又贪汉物。诚以此时厚赂乌孙，招以东居
故地。汉遣公主为夫人，结昆弟，其势宜听，则是断匈
奴右臂也。既连乌孙，自其西大夏之属，皆可招来而
为外臣。”自是西域始通于汉，凡三十六国。

臣按：此自秦、汉以来通西域之始。

光武建武二十一年西域十八国俱遣子入侍请都
护帝不许诸国侍子久留炖煌皆愁思亡归莎车王
贤知都护不出击破鄯善鄯善王安上书愿复遣子
入侍请都护帝报曰：“今使者大兵未能得出如诸国
力不从心东西南北自在也。”

臣按：“自汉遣张骞通西域后，而中国帝王当全盛时往往遣使远通西域，在汉则为大宛、乌孙、于阗、龟兹、月氏诸国，在唐则为高昌、焉耆、龟兹、于阗、天竺诸国，在宋则为天竺、高昌、大食、于阗、龟兹诸国，在本朝则为哈密、火州、亦力把力、撒马儿罕、哈烈、于阗诸处。” 夫古今所谓西域者，其土壤山川不改其旧，但其名称随世更改，不可一一复识别也。唯所谓“于阗” 者，自汉以来至于今日，恒不改其旧称焉。因此一国，《考史》所纪方向里数，步而考之，似亦可以得其仿佛者矣。然圣人详于治内而略于治外，因其名知其所在，随其俗而处之，斯为得矣。政不必如汉人之遣使臣、设都护、置质子、通婚姻、求珍货，是皆无益于治乱。班固所谓“得之不为益，弃之不为损” ，斯言尽之矣。唯今所谓哈密、赤斤、蒙古、罕东、安定、阿端、曲先，皆前代中国之边境，所谓炖煌、酒泉、伊吾之故地。洪武、永乐中，因其土酋内附，立以为卫。其地处吾近边，薄于北国，不可概以外国视之，使为夷用。是亦汉人断匈奴臂，不使得以通羌之一策也。